משנה חגיגה ב ניקוד
אֵין דּוֹרְשִׁין בַּעֲרָיוֹת בִּשְׁלֹשָׁה, 
וְלֹא בְּמַעֲשֵׂה בְּרֵאשִׁית בִּשְׁנַיִם. 
וְלֹא בַּמֶּרְכָּבָה בְּיָחִיד, 
אֶלָּא אִם כֵּן הָיָה חָכָם וּמֵבִין מִדַּעְתּוֹ. 
כָּל הַמִּסְתַּכֵּל בְּאַרְבָּעָה דְּבָרִים, רָאוּי לוֹ כְּאִלּוּ לֹא בָּא לָעוֹלָם: 
מַה לְּמַעְלָה, 
מַה לְּמַטָּה, 
מַה לְּפָנִים, 
וּמַה לְּאָחוֹר. 
וְכָל שֶׁלֹּא חָס עַל כְּבוֹד קוֹנוֹ, רָאוּי לוֹ שֶׁלֹּא בָּא לָעוֹלָם:

יוֹסֵי בֶּן יוֹעֶזֶר אוֹמֵר שֶׁלֹּא לִסְמֹךְ, 
יוֹסֵי בֶּן יוֹחָנָן אוֹמֵר לִסְמֹךְ.
 יְהוֹשֻׁעַ בֶּן פְּרַחְיָה אוֹמֵר שֶׁלֹּא לִסְמֹךְ, 
נִתַּאי הָאַרְבֵּלִי אוֹמֵר לִסְמֹךְ. 
יְהוּדָה בֶּן טַבַּאי אוֹמֵר שֶׁלֹּא לִסְמֹךְ, 
שִׁמְעוֹן בֶּן שָׁטָח אוֹמֵר לִסְמֹךְ. 
שְׁמַעְיָה אוֹמֵר לִסְמֹךְ, 
אַבְטַלְיוֹן אוֹמֵר שֶׁלֹּא לִסְמֹךְ. 
הִלֵּל וּמְנַחֵם לֹא נֶחְלְקוּ. 
יָצָא מְנַחֵם, נִכְנַס שַׁמַּאי. 
שַׁמַּאי אוֹמֵר שֶׁלֹּא לִסְמֹךְ, 
הִלֵּל אוֹמֵר לִסְמֹךְ. 
הָרִאשׁוֹנִים הָיוּ נְשִׂיאִים, 
וּשְׁנִיִּים לָהֶם – אֲבוֹת בֵּית דִּין:

בֵּית שַׁמַּאי אוֹמְרִים: 
מְבִיאִין שְׁלָמִים וְאֵין סוֹמְכִין עֲלֵיהֶם, 
אֲבָל לֹא עוֹלוֹת. 
וּבֵית הִלֵּל אוֹמְרִים: 
מְבִיאִין שְׁלָמִים וְעוֹלוֹת, 
וְסוֹמְכִין עֲלֵיהֶם:

עֲצֶרֶת שֶׁחָל לִהְיוֹת בְּעֶרֶב שַׁבָּת, 
בֵּית שַׁמַּאי אוֹמְרִים: 
יוֹם טְבוֹחַ אַחַר הַשַּׁבָּת; 
וּבֵית הִלֵּל אוֹמְרִים: 
אֵין יוֹם טְבוֹחַ אַחַר הַשַּׁבָּת.
[ אֵין לָהּ יוֹם טְבוֹחַ].
וּמוֹדִים שֶׁאִם חָל לִהְיוֹת בְּשַׁבָּת, 
שֶׁיּוֹם טְבוֹחַ אַחַר הַשַּׁבָּת; 
וְאֵין כֹּהֵן גָּדוֹל מִתְלַבֵּשׁ בְּכֵלָיו, 
וּמֻתָּרִין בְּהֶסְפֵּד וְתַעֲנִית; 
שֶׁלֹּא לְקַיֵּם דִּבְרֵי הָאוֹמְרִין: עֲצֶרֶת אַחַר הַשַּׁבָּת:

נוֹטְלִין לַיָּדַיִם לְחֻלִּין וּלְמַעֲשֵׂר וְלִתְרוּמָה. 
וְלַקֹּדֶשׁ, מַטְבִּילִין; 
וְלַחַטָּאת, אִם נִטְמְאוּ יָדָיו, נִטְמָא גּוּפוֹ:

הַטּוֹבֵל לְחֻלִּין וְהֻחְזַק לְחֻלִּין, אָסוּר לְמַעֲשֵׂר. 
טָבַל לְמַעֲשֵׂר וְהֻחְזַק לְמַעֲשֵׂר, אָסוּר לִתְרוּמָה. 
טָבַל לִתְרוּמָה וְהֻחְזַק לִתְרוּמָה, אָסוּר לְקֹדֶשׁ. 
טָבַל לְקֹדֶשׁ וְהֻחְזַק לְקֹדֶשׁ, אָסוּר לְחַטָּאת. 
טָבַל לֶחָמוּר, מֻתָּר לַקַּל. 
טָבַל וְלֹא הֻחְזַק, כְּאִלּוּ לֹא טָבַל:

בִּגְדֵי עַם הָאָרֶץ מִדְרָס לִפְרוּשִׁין. 
בִּגְדֵי פְּרוּשִׁין, מִדְרָס לְאוֹכְלֵי תְּרוּמָה. 
בִּגְדֵי אוֹכְלֵי תְּרוּמָה, מִדְרָס לְקֹדֶשׁ. 
בִּגְדֵי קֹדֶשׁ מִדְרָס לְחַטָּאת. 
יוֹסֵף בֶּן יוֹעֶזֶר הָיָה חָסִיד שֶׁבַּכְּהֻנָּה, וְהָיְתָה מִטְפַּחְתּוֹ מִדְרָס לְקֹדֶשׁ. 
יוֹחָנָן בֶּן גֻּדְגְּדָא הָיָה אוֹכֵל עַל טָהֳרַת הַקֹּדֶשׁ כָּל יָמָיו, 
וְהָיְתָה מִטְפַּחְתּוֹ מִדְרָס לְחַטָּאת:

חגיגה ב
ב